Κανονισμός (ΕΚ) αριθ. 4/2004 της Επιτροπής

της 23ης Δεκεμβρίου 2003

για τις λεπτομέρειες εφαρμογής του κανονισμού (ΕΟΚ) αριθ. 4045/89 του Συμβουλίου περί των ελέγχων, εκ μέρους των κρατών μελών, των πράξεων που αποτελούν μέρος του συστήματος χρηματοδότησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 4045/89 του Συμβουλίου, της 21ης Δεκεμβρίου 1989, περί των ελέγχων, εκ μέρους των κρατών μελών, των πράξεων που αποτελούν μέρος του συστήματος χρηματοδότησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων και κατάργησης της οδηγίας 77/435/ΕΟΚ(1), όπως τροποποιήθηκε τελευταία από τον κανονισμό (ΕΚ) αριθ. 2154/2002(2), και ιδίως το άρθρο 19,

Εκτιμώντας τα ακόλουθα:

(1) Εξαιτίας της διαγραφής των διατάξεων του κανονισμού (ΕΟΚ) αριθ. 4045/89 σχετικά με την επιστροφή από την Κοινότητα των δαπανών που πραγματοποίησαν τα κράτη μέλη στα πλαίσια των ελέγχων που προβλέπονται από τον κανονισμό αυτό, οι λεπτομέρειες εφαρμογής των διατάξεων αυτών στον κανονισμό (ΕΟΚ) αριθ. 1863/90 της Επιτροπής, της 29ης Ιουνίου 1990, για τις λεπτομέρειες εφαρμογής του κανονισμού (ΕΟΚ) αριθ. 4045/89 του Συμβουλίου περί των ελέγχων, εκ μέρους των κρατών μελών, των πράξεων που αποτελούν μέρος του συστήματος χρηματοδότησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, και περί κατάργησης της οδηγίας 77/434/ΕΟΚ(3), όπως τροποποιήθηκε τελευταία από τον κανονισμό (ΕΚ) αριθ. 2278/96(4), δεν εξυπηρετούν κανέναν περαιτέρω σκοπό.

(2) Ενδείκνυται επιπλέον να καθορισθούν λεπτομέρειες εφαρμογής σχετικά με την διαδικασία μείωσης του ελάχιστου αριθμού ελέγχων, όπως προβλέπεται στην τρίτη υποπαράγραφο του άρθρου 7 παράγραφος 1 του κανονισμού (ΕΟΚ) αριθ. 4045/89 περί αμοιβαίας συνδρομής μεταξύ των κρατών μελών κατά την πραγματοποίηση των ελέγχων.

(3) Ο κανονισμός (ΕΟΚ) αριθ. 4045/89 απαιτεί από τα κράτη μέλη να υποβάλλουν στην Επιτροπή ορισμένα στοιχεία. Καθώς η τυποποίηση της μορφής και του περιεχόμενου των στοιχείων αυτών διευκολύνει την χρήση τους και εξασφαλίζει ομοιόμορφη προσέγγιση, ενδείκνυται η θέσπιση λεπτομερών κανόνων όσον αφορά τη μορφή και το περιεχόμενό τους.

(4) Συνεπώς, λόγω της έκτασης των απαιτούμενων αλλαγών και για λόγους σαφήνειας, ενδείκνυται η αντικατάσταση του κανονισμού (ΕΟΚ) αριθ. 1863/90.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του Ευρωπαϊκού Ταμείου Προσανατολισμού και Εγγυήσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ Ι ΑΝΤΙΚΕΙΜΕΝΟ

Άρθρο 1

Ο παρών κανονισμός καθορίζει τις λεπτομέρειες εφαρμογής του κανονισμού (ΕΟΚ) 4045/89.

ΚΕΦΑΛΑΙΟ ΙΙ ΑΙΤΗΣΗ ΓΙΑ ΜΕΙΩΣΗ ΤΟΥ ΕΛΑΧΙΣΤΟΥ ΑΡΙΘΜΟΥ ΕΛΕΓΧΩΝ

Άρθρο 2

Το αίτημα για μείωση του αριθμού ελέγχων που αναφέρεται στην τρίτη υποπαράγραφο του άρθρου 7 παράγραφος 1 του κανονισμού (ΕΟΚ) αριθ. 4045/89, περιέχει λεπτομερείς πληροφορίες σύμφωνα με όσα καθορίζονται στο παράρτημα Ι του παρόντος κανονισμού.

Άρθρο 3

Η απόφαση έγκρισης μείωσης του ελάχιστου αριθμού των ελέγχων με βάση την τρίτη υποπαράγραφο του άρθρου 7 παράγραφος 1 του κανονισμού (ΕΟΚ) αριθ. 4045/89, στηρίζεται σε αξιολόγηση των ωφελημάτων όσον αφορά την προστασία των οικονομικών συμφερόντων των Κοινοτήτων και λαμβάνει υπόψη τα παρακάτω κριτήρια:

α) τους κινδύνους που εντοπίσθηκαν·

β) την επιλεγείσα προσέγγιση·

γ) τον ρυθμό ολοκλήρωσης του ελάχιστου αριθμού ελέγχων για τις τρεις προηγούμενες περιόδους ελέγχου και τον αριθμό και τον ρυθμό έγκαιρης ολοκλήρωσης των αιτήσεων αμοιβαίας συνδρομής για τις τρείς προηγούμενες περιόδους ελέγχου·

δ) το υλοποιήσιμο της προτεινόμενης προσέγγισης και κάθε ιδιαίτερη ελεγκτική εμπειρία του εμπλεκόμενου κράτους μέλους (των εμπλεκόμενων κρατών μελών) με την σχετική προσέγγιση ή τον σχετικό τομέα·

ε) την έκταση στην οποία οι ελεγκτές από ένα κράτος μέλος είναι δυνατόν να συμμετάσχουν στα πλαίσια κοινής ενέργειας σε ελέγχους σε άλλο κράτος μέλος (άλλα κράτη μέλη)·

στ) την επιβεβαίωση πως το άλλο κράτος μέλος (τα άλλα κράτη μέλη) συμμετέχει(συμμετέχουν), στην απαιτούμενη έκταση στην κοινή ενέργεια εφόσον η ενέργεια αυτή δεν περιλαμβάνεται στο πρόγραμμα του άλλου κράτους μέλους (των άλλων κρατών μελών) που έχει υποβληθεί με βάση το άρθρο 10 παράγραφος 1 του κανονισμού (ΕΟΚ) αριθ. 4045/89·

ζ) την έκταση στην οποία προβλέπονται και θεωρούνται υλοποιήσιμοι έλεγχοι σε τρίτες χώρες·

η) κάθε άλλη πληροφορία που θεωρείται απαραίτητη για την στήριξη της αίτησης.

Άρθρο 4

Η απόφαση που αναφέρεται στο άρθρο 3 καθορίζει το ποσοστό και τον αριθμό της μείωσης του ελάχιστου αριθμού ελέγχων που απαιτούνται με βάση το άρθρο 2 παράγραφος 2 του κανονισμού (ΕΟΚ) αριθ. 4045/89.

ΚΕΦΑΛΑΙΟ ΙΙΙ ΠΕΡΙΕΧΟΜΕΝΟ ΤΩΝ ΕΓΓΡΑΦΩΝ

Άρθρο 5

1. Η ετήσια έκθεση που αναφέρεται στο άρθρο 9 παράγραφος 1 του κανονισμού (ΕΟΚ) αριθ. 4045/89 περιλαμβάνει λεπτομερείς πληροφορίες για κάθε στοιχείο της εφαρμογής του κανονισμού (ΕΟΚ) αριθ. 4045/89 από αυτά που αναφέρονται στο παράρτημα ΙΙ του παρόντος κανονισμού, σε τμήματα που προσδιορίζονται σαφώς στα σχετικά κεφάλαια.

2. Το ετήσιο πρόγραμμα ελέγχων που αναφέρεται στο άρθρο 10 του κανονισμού (ΕΟΚ) αριθ. 4045/89 συντάσσεται σύμφωνα με το υπόδειγμα εντύπου που περιέχεται στο παράρτημα ΙΙΙ του παρόντος κανονισμού.

3. Ο κατάλογος των εταιρειών που αναφέρεται στο άρθρο 7 παράγραφος 2 του κανονισμού (ΕΟΚ) αριθ. 4045/89 συντάσσεται σύμφωνα με το υπόδειγμα εντύπου που περιέχεται στο παράρτημα IV του παρόντος κανονισμού.

4. Ο κατάλογος των εταιρειών που αναφέρεται στο άρθρο 7 παράγραφος 3 του κανονισμού (ΕΟΚ) αριθ. 4045/89 συντάσσεται σύμφωνα με το υπόδειγμα εντύπου που περιέχεται στο παράρτημα V του παρόντος κανονισμού.

5. Το αίτημα κράτους μέλους για κατά προτεραιότητα έλεγχο εταιρείας σε άλλο κράτος μέλος, όπως προβλέπεται στο άρθρο 7 παράγραφοι 2 και 4 του κανονισμού (ΕΟΚ) αριθ. 4045/89 συντάσσεται σύμφωνα με το υπόδειγμα εντύπου που περιέχεται στο παράρτημα VI του παρόντος κανονισμού.

6. Οι πληροφορίες σχετικά με τα αποτελέσματα των ελέγχων που αναφέρονται στο άρθρο 7 παράγραφοι 2 και 4 του κανονισμού (ΕΟΚ) αριθ. 4045/89 συντάσσονται σύμφωνα με το υπόδειγμα εντύπου που περιέχεται στο παράρτημα VIΙ του παρόντος κανονισμού.

7. Οι πληροφορίες σχετικά με τα αιτήματα και τα αποτελέσματα των ελέγχων που αναφέρονται στο άρθρο 7 παράγραφοι 2 και 4 του κανονισμού (ΕΟΚ) αριθ. 4045/89 οι οποίες πρέπει να κοινοποιηθούν στην Επιτροπή, σε τριμηνιαίες εκθέσεις όπως προβλέπεται στην δεύτερη υποπαράγραφο του άρθρου 7 παράγραφος 4 του παραπάνω κανονισμού, συντάσσονται σύμφωνα με το υπόδειγμα εντύπου που περιέχεται στο παράρτημα VIII του παρόντος κανονισμού.

Άρθρο 6

Οι πληροφορίες που πρέπει να υποβληθούν με βάση το άρθρο 5 είναι δυνατόν να κοινοποιηθούν υπό έντυπη ή ηλεκτρονική μορφή, με δομή η οποία πρέπει να έχει συμφωνηθεί μεταξύ του αποστολέα και του παραλήπτη.

Τα δεδομένα σχετικά με τις πράξεις με βάση το άρθρο 7 του κανονισμού (ΕΟΚ) αριθ. 4045/89 κοινοποιούνται υπό ηλεκτρονική μορφή με βάση τα προβλεπόμενα στο παράρτημα ΙΙ σημείο 2 του κανονισμού (ΕΚ) αριθ. 2390/1999 της Επιτροπής(5).

ΚΕΦΑΛΑΙΟ IV ΚΟΙΝΕΣ ΔΡΑΣΕΙΣ

Άρθρο 7

1. Η Επιτροπή ενεργώντας με ίδια πρωτοβουλία ή μετά από πρόταση ενός κράτους μέλους, και με τη συμφωνία του ενδιαφερόμενου κράτους μέλους, είναι δυνατόν να αποφασίσει τον συντονισμό κοινών δράσεων που περιλαμβάνουν αμοιβαία συνδρομή μεταξύ δύο ή περισσότερων κρατών μελών, όπως προβλέπεται στο άρθρο 7 παράγραφος 1 του κανονισμού (ΕΟΚ) αριθ. 4045/89.

Προκειμένου να λάβει την απόφαση αυτή η Επιτροπή λαμβάνει υπόψη της τα ακόλουθα σημεία, ιδίως:

α) το επίπεδο του σχετικού κινδύνου·

β) την έκταση των επιχειρήσεων, ιδίως την συχνότητα του εμπορίου εντός και εκτός της Κοινότητας καθώς και την οικονομική τους κλίμακα·

γ) την ανάγκη να επιτευχθεί ενιαία προσέγγιση.

2. Σε συμφωνία με τα ενδιαφερόμενα κράτη μέλη, ορίζεται ένα κράτος μέλος ως υπεύθυνο για την διεύθυνση της κοινής δράσης.

Ωστόσο, κάθε κράτος μέλος παραμένει υπεύθυνο για την πραγματοποίηση των ελέγχων που απαιτούνται από τον κανονισμό (ΕΟΚ) αριθ. 4045/89.

3. Κάθε ενδιαφερόμενο κράτος μέλος:

α) καθορίζει τα άτομα ή τις υπηρεσίες που είναι αρμόδια για την πραγματοποίηση της κοινής δράσης για λογαριασμό του·

β) εξασφαλίζει πως διατίθεται ικανός αριθμός επαρκώς έμπειρων υπαλλήλων για την πραγματοποίηση της κοινής δράσης·

γ) εξασφαλίζει πως ο έλεγχος ολοκληρώνεται εντός προκαθορισμένων χρονικών ορίων και πως η έκθεση οριστικοποιείται και κοινοποιείται σε όλα τα συμμετέχοντα κράτη μέλη και στην Επιτροπή.

ΚΕΦΑΛΑΙΟ V ΤΕΛΙΚΕΣ ΔΙΑΤΑΞΕΙΣ

Άρθρο 8

Ο κανονισμός (ΕΟΚ) αριθ. 1863/90 καταργείται.

Άρθρο 9

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Δεκεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 388 της 30.12.1989, σ. 18.

(2) ΕΕ L 328 της 5.12.2002, σ. 4.

(3) ΕΕ L 170 της 3.7.1990, σ. 23.

(4) ΕΕ L 308 της 29.11.1996, σ. 30.

(5) ΕΕ L 295 της 16.11.1999, σ. 1.

ΠΑΡΑΡΤΗΜΑ I

>PIC FILE= "L_2004002EL.000602.TIF">

ΠΑΡΑΡΤΗΜΑ II

Πληροφορίες που πρέπει να περιέχονται στην ετήσια έκθεση η οποία προβλέπεται στο άρθρο 9 παράγραφος 1 του κανονισμού (ΕΟΚ) αριθ. 4045/89

1. Διαχείριση της εφαρμογής του κανονισμού (ΕΟΚ) αριθ. 4045/89

Παρέχονται πληροφορίες σχετικά με την διαχείριση της εφαρμογής του κανονισμού (ΕΟΚ) αριθ. 4045/89, συμπεριλαμβανομένων αλλαγών στους οργανισμούς που ευθύνονται για τους ελέγχους και την ειδική υπηρεσία που ευθύνεται για την παρακολούθηση της εφαρμογής του κανονισμού αυτού, όπως αναφέρεται στο σχετικό άρθρο 11 και σχετικά με τις αρμοδιότητες των οργανισμών αυτών.

2. Νομοθετικές αλλαγές

Παρέχονται πληροφορίες σχετικά με κάθε εθνική νομοθετική αλλαγή όσον αφορά την εφαρμογή του κανονισμού (ΕΟΚ) αριθ. 4045/89 που υπεισήλθε από την προηγούμενη ετήσια έκθεση.

3. Τροποποιήσεις του προγράμματος ελέγχων

Υποβάλλεται περιγραφή κάθε τροποποίησης ή αλλαγής που πραγματοποιήθηκε στο πρόγραμμα ελέγχων το οποίο υποβλήθηκε στην Επιτροπή με βάση το άρθρο 10 παράγραφος 2 του κανονισμού (ΕΟΚ) αριθ. 4045/89 από την ημερομηνία υποβολής του εν λόγω προγράμματος.

4. Εκτέλεση του προγράμματος ελέγχων που καλύπτεται από την παρούσα έκθεση

Παρέχονται πληροφορίες σχετικά με την εκτέλεση του προγράμματος ελέγχων για την περίοδο που τελειώνει στις 30 Ιουνίου πριν από την προθεσμία υποβολής της έκθεσης όπως αναφέρεται στο άρθρο 9 παράγραφος 1 του κανονισμού (ΕΟΚ) αριθ. 4045/89, συμπεριλαμβανομένων των παρακάτω σημείων, τόσο συνολικά όσο και αναλυτικά ανά φορέα ελέγχου (στην περίπτωση που πραγματοποιούν ελέγχους στα πλαίσια του κανονισμού αυτού περισσότεροι από ένας φορέας).

α) αριθμός των ελέγχων που πραγματοποιήθηκαν και αριθμός των εταιρειών που υποβλήθηκαν στους ελέγχους αυτούς·

β) αριθμός των ελέγχων που βρίσκονται ακόμη σε εξέλιξη και αριθμός των εταιριών που υποβάλλονται στους ελέγχους αυτούς·

γ) αριθμός των ελέγχων που έχουν προγραμματιστεί για την υπό εξέταση περίοδο οι οποίοι δεν πραγματοποιήθηκαν και αριθμός των εταιρειών που δεν υπέστησαν έλεγχο ως αποτέλεσμα της μη εκτέλεσης των ελέγχων αυτών·

δ) λόγοι για τους οποίους οι έλεγχοι που αναφέρονται στο στοιχείο γ) δεν πραγματοποιήθηκαν·

ε) αναλυτική κατάσταση, ανά ποσά που εισπράχθηκαν ή καταβλήθηκαν και ανά μέτρο, για τους ελέγχους που αναφέρονται στα στοιχεία α), β), και γ)·

στ) αποτελέσματα των ελέγχων που αναφέρονται στο στοιχείο α) συμπεριλαμβανομένων των ακόλουθων στοιχείων:

i) αριθμός των ελέγχων για τους οποίους εντοπίστηκαν παρατυπίες και αριθμός των εμπλεκόμενων εταιρειών,

ii) φύση των παρατυπιών αυτών,

iii) το σχετικό μέτρο για το οποίο εντοπίστηκε παρατυπία,

iv) εκτιμώμενες οικονομικές επιπτώσεις κάθε παρατυπίας·

ζ) ένδειξη της μέσης διάρκειας των ελέγχων σε άνθρωπο/ημέρες, με αναφορά όπου αυτό είναι δυνατόν του χρόνου που καταναλώθηκε για τον σχεδιασμό, την προετοιμασία, την εκτέλεση των ελέγχων και τη σύνταξη των εκθέσεων.

5. Εκτέλεση των προγραμμάτων ελέγχων πριν από αυτό που καλύπτει το παρόν πρόγραμμα

Η έκθεση περιέχει τα αποτελέσματα των ελέγχων που πραγματοποιήθηκαν σε προηγούμενες ελεγκτικές περιόδους, για τους οποίους δεν τα αποτελέσματα δεν ήσαν διαθέσιμα κατά την στιγμή της υποβολής των εκθέσεων για τις αντίστοιχες ελεγκτικές περιόδους, συμπεριλαμβανομένων των ακόλουθων στοιχείων:

α) αριθμός των ελέγχων για τους οποίους εντοπίστηκαν παρατυπίες και αριθμός των εμπλεκόμενων εταιρειών·

β) φύση των παρατυπιών αυτών·

γ) το σχετικό μέτρο για το οποίο εντοπίστηκε παρατυπία·

δ) εκτιμώμενες οικονομικές επιπτώσεις κάθε παρατυπίας.

Τα αποτελέσματα των ελέγχων με βάση την τρίτη υποπαράγραφο του άρθρου 7 παράγραφος 1 του κανονισμού (ΕΟΚ) αριθ. 4045/89 υποβάλλονται ως έχουν.

6. Αμοιβαία συνδρομή

Κοινοποιούνται τα αιτήματα αμοιβαίας συνδρομής που υπεβλήθησαν και παρελήφθησαν με βάση το άρθρο 7 του κανονισμού (ΕΟΚ) αριθ. 4045/89 συμπεριλαμβανομένων και των αποτελεσμάτων των ελέγχων που πραγματοποιήθηκαν κατά προτεραιότητα με βάση το άρθρο 7 παράγραφος 2 και 4 του κανονισμού αυτού, και περίληψη των καταλόγων που εστάλησαν και παρελήφθησαν με βάση το άρθρο 7 παράγραφοι 2 και 3 του κανονισμού αυτού.

7. Πόροι

Διαβιβάζονται λεπτομέρειες σχετικά με τους πόρους που διατίθενται για την εκτέλεση των ελέγχων στα πλαίσια του κανονισμού (ΕΟΚ) αριθ. 4045/89 συμπεριλαμβανομένων των ακόλουθων στοιχείων:

α) αριθμός του προσωπικού, εκπεφρασμένους σε άνθρωπο/έτη, που διατίθενται για ελέγχους στα πλαίσια του κανονισμού (ΕΟΚ) αριθ. 4045/89, ανά φορέα ελέγχου, και όπου ισχύει ανά περιφέρεια·

β) εκπαίδευση που έλαβε το προσωπικό το οποίο εργάζεται για ελέγχους στα πλαίσια του κανονισμού (ΕΟΚ) αριθ. 4045/89, με ένδειξη σχετικά με το ποσοστό προσωπικού που αναφέρεται στο στοιχείο α) το οποίο έχει λάβει τέτοιου είδους εκπαίδευση, και τη φύση της ίδιας της εκπαίδευσης και

γ) ηλεκτρονικός εξοπλισμός και εργαλεία που διαθέτει το προσωπικό το οποίο εργάζεται σε ελέγχους στα πλαίσια του κανονισμού (ΕΟΚ) αριθ. 4045/89.

8. Δυσκολίες κατά την εφαρμογή του κανονισμού (ΕΟΚ) αριθ. 4045/89

Παρέχονται πληροφορίες σχετικά με κάθε είδους δυσκολίες που συναντώνται στην εφαρμογή του κανονισμού, και τα μέτρα που λαμβάνονται για την αντιμετώπισή τους ή προτάσεις προς τον σκοπό αυτό.

9. Υποδείξεις για βελτιώσεις

Όπου κρίνεται αναγκαίο, υποβάλλονται υποδείξεις για την βελτίωση, της εφαρμογής του κανονισμού (ΕΟΚ) αριθ. 4045/89, ή του ίδιου του κανονισμού.

ΠΑΡΑΡΤΗΜΑ III

>PIC FILE= "L_2004002EL.000902.TIF">

>PIC FILE= "L_2004002EL.001001.TIF">

>PIC FILE= "L_2004002EL.001101.TIF">

>PIC FILE= "L_2004002EL.001201.TIF">

>PIC FILE= "L_2004002EL.001301.TIF">

ΠΑΡΑΡΤΗΜΑ IV

>PIC FILE= "L_2004002EL.001402.TIF">

ΠΑΡΑΡΤΗΜΑ V

>PIC FILE= "L_2004002EL.001502.TIF">

ΠΑΡΑΡΤΗΜΑ VI

>PIC FILE= "L_2004002EL.001602.TIF">

>PIC FILE= "L_2004002EL.001701.TIF">

ΠΑΡΑΡΤΗΜΑ VII

>PIC FILE= "L_2004002EL.001802.TIF">

ΠΑΡΑΡΤΗΜΑ VIII

>PIC FILE= "L_2004002EL.001902.TIF">

>PIC FILE= "L_2004002EL.002001.TIF">